קובי מחט

יעקב (קובי) מחט (נולד ב-19 במרץ 1973) הוא במאי, מפיק, תסריטאי, שחקן ומנחה טלוויזיה ישראלי. מחט נולד וגדל בתל אביב. שם משפחתו "מחט" הוא עברות של שם משפחת סבו שעל שמו הוא נקרא, יעקב נודלמן, ציוני בן העלייה השנייה שעלה מהאימפריה הרוסית. ב-1991 התגייס לצה"ל כלוחם חיל השריון ושירת כמפקד טנק. מחט בעל תואר ראשון בפסיכולוגיה ותואר שני בהתנהגות ארגונית ומנהל עסקים, שניהם מאוניברסיטת תל אביב. מחט כתב, בין היתר, קומדיות טלוויזיוניות כמו "זבנג!" ו"כוכבי השכונה" עם אבי גרייניק ועידן אלתרמן ומספר פרקים לסדרה "שמש". בשנת 2000 הצטרף לצוות מנחי ערוץ הילדים ונמנה עם מנחי "ששטוס", "המגנט", "הדיבורית" ו"האולפן היומי". שיחק בסדרות ערוץ הילדים "לחיי הערבה" ו"הצלצול הוא בשבילי", בה גילם מספר דמויות, ובשנת 2001 השתתף בסרט הילדים "ורק אני לא" המבוסס על שיריו של יהודה אטלס. מחט השתתף בפסטיגל 2001 עם השיר "חולה על הטלוויזיה שלי". בשנת 2002 שיחק במחזמר "קטנטנות". בשנת 2004 השתתף בסדרה "הפיג'מות". במהלך העשור הראשון של המאה ה-21 מחט הנחה את שידורי הכדורגל בימי שבת בערוץ צ'רלטון, פינת ספרים בתוכנית האירוח של אודטה שוורץ ושעשועון בערוץ 2. בשנים 2005–2007 גילם את דמותו של יואל בסדרת הנוער "השמיניה". במהלך 2010 שיחק בסדרת הדרמה "עספור", והחל להנחות לצד אפרת אנזל את תוכנית הבוקר "לחיות טוב" בערוץ 2. בשנת 2011 משחק בסדרה "אליפים", והגיש את התוכנית "המקום האמיתי" עם טל מוסרי, רוני דואני, דנה פרידר, עודד פז ודון לני גבאי. כמו כן בסדרה "דאוס" כחוקר "בן ציון". ב-2010 ביים את הצגת הילדים "יובל המבולבל - צחוק של ילד". ב-2011 ביים והפיק את סדרת הילדים "המכולת של הדוד חיים" ל-yes, ואת קלטת הילדים "מיקי" שזכו להצלחה גדולה. מאז ביים והפיק הפקות ילדים רבות, בהן "רוי בוי", "יניב המגניב", "מאיה פפאיה", וגם את העונות החדשות יותר של "מיקי" ו"הדוד חיים", "גיבורי האור" ועוד. בתחילת ינואר 2012 פרש מחט מערוץ הילדים לאחר 12 שנים שהנחה בו. בנובמבר 2012 החלה בערוץ 2 שידורה של התוכנית "אספת הורים" בהנחייתו של מחט לצד פרופסור עמוס רולידר ושרון צונץ. ובאותה שנה החל להנחות תוכנית ייעוץ גם כן בערוץ 2 בשם "זמן משפחה". כמו כן באותה שנה החל להשתתף בעונה השלישית של סדרת הדוקו-ריאליטי "TLV - עושים את תל אביב" כמורה למשחק של נדב קרני. ב-2014 ביים את סרט הקולנוע לילדים "גויאבות" בכיכובם של חנה לסלאו, יובל שם טוב, חיים אוסדון, והסרט יצא לאקרנים בקיץ 2015. ב-2015 ביים את הסדרה "מיקי בספארי" עבור שירות ה-VOD של yes. ב-2016 ביים את סרט הקולנוע לילדים "האוצר מעבר לנהר". ב-2017 ביים את סרט הקולנוע לילדים ולנוער "ג'סטה", בכיכובם של נאיה פדרמן, און רפאלי ומתן לקס. בנוסף ביים את סרט הטלוויזיה "טל והחברים - הקסם הגדול" בניקלודיאון אצל HOT, בנוסף ב-2017, ביים והפיק את הסדרות והתוכניות "אספון - גיבור הא' ב'", "עולמה של מיכל הקטנה", "המסעדה של מיקי" (בה גם שיחק), "אדוני המאמנת" (בה גם כתב), "האוטו גלידה של אסתר" (בה גם כתב), "נוי ובלבלה בחיק הטבע" (בה גם כתב), "אחיות רשת" (בה גם כתב ושיחק). בנובמבר 2017 החל להגיש בערוץ רשת 13, לצידן של יעל בר זוהר ודנה פאן-לוזון, את תוכנית הבוקר "העולם הבוקר: החיים הטובים" ובאותו חודש, עבר להגיש באותו ערוץ עם בר זוהר את התוכנית "הערב". ב-2018 ביים את סרט ההמשך "עד הקצה - ג'סטה 2" לסרט הקולנוע שביים כשנה קודם לכן. בנוסף ב-2018 ביים והפיק בתוכנית "בלגאניקס", ובסדרה "מיקי בקרקס". ב-2019 ביים את סרט הקולנוע לילדים ולנוער "פול גז", בכיכובם של תובל שפיר, נאיה בינשטוק וזהר ליבה. ב-2021 ביים את הסרט "פול ספיד" בכיכובם של אקי אבני וחן אמסלם. שנתיים אחר כך, הוא ביים את סדרת הטלוויזיה "פול ספיד" - ספין אוף לסרטים "פול גז" ו"פול ספיד". ב-2018 החל להנחות את התוכנית "הדוח היומי" ברשת 13. בפברואר 2024 החל להנחות, גם כן ב"רשת 13", את המגזין הכלכלי "מאחורי הכסף" במקומו של דני רופ, שעבר לערוץ 14. ביוני 2024 החל להנחות תוכנית חדשה של רשת 13, ״שואו טיים״ לצידה של עדי הימלבלוי. מחט נשוי לענת גזית ולהם שני ילדים. מדיה וקבצים בנושא קובי מחט בוויקישיתוף קובי מחט, ברשת החברתית אינסטגרם קובי מחט, במיזם "אישים" לתיעוד היצירה הישראלית קובי מחט, במסד הנתונים הקולנועיים IMDb (באנגלית) קובי מחט, באתר "אידיבי", מאגר הידע העברי לקולנוע ישראלי ועולמי עומרי חיון, פרסום ראשון: אחרי 11 שנים, קובי מחט עוזב את ערוץ הילדים, 15 בדצמבר 2011 רותי זוארץ, ‏לקובי מחט אין בעיה להודות: "בידור היא לא מילת גנאי", באתר מעריב אונליין, 6 ביולי 2015 הגר רם, מחאת הגויאבה: קובי מחט בריאיון על סרטו החדש - "גויאבות", באתר Time Out תל אביב, 9 ביולי 2015 יוליה פריליק-ניב, קובי מחט: "עולם הילדים הוא לא רק תחנה בדרך", באתר הארץ, 25 ביולי 2016 יוליה פריליק-ניב ואיתן לשם, קובי מחט: "הילד החנון של היום, יכול בקלות להפוך לווינר של מחר", באתר הארץ, 8 ביולי 2017 ליסה פרץ, מחט בערימת הילדים, באתר nrg, ‏31 במאי 2000 עידו דוד כהן, דני רופ צפוי לעבור לערוץ 14 ולהגיש בו תוכנית כלכלית, באתר הארץ, 8 בפברואר 2024 מיכל יוסקוביץ', ‏עדי הימלבלוי וקובי מחט בתכנית חדשה בערוץ 13, באתר "סרוגים", 28 במאי 2024